Danie van Wyk voor die administrasiegebou van die Universiteit Stellenbosch. Foto: Jaco Marais
Die Universiteit Stellenbosch (US) se taalbeleid is 'n gruwelike aantasting van almal wat Afrikaans is se menseregte; dit is 'n misdaad teen hulle, sê Danie van Wyk, en vertel aan Murray la Vita van die "massiewe" protes wat teen die US beplan word.
Teen 'n muur in die sitkamer van Van Wyk se huis in die Bolandse dorp Kuilsrivier hang 'n geraamde advertensie vir die destydse Afrikaans Stereo. Die opskrif lui: " 'n Afrikaner is soms bruin en hy's baie gevaarlik." Daaronder is die teks van die advertensie en 'n foto van 'n Afrikanerbul.
" 'n Vriendin het dit vir my as 'n geskenk gegee omdat sy weet hoe passievol ek oor Afrikaans voel. Die bewoording is vir my baie gepas omdat dit sinspeel op die diversiteit van die Afrikaanse spraakgemeenskap. Ek hou van die opskrif, want ek is nou in 'n gevaarlike bui, soos daai bruin Afrikanerbul," sê Van Wyk, wat voorsitter is van die DAK Netwerk, 'n belangegroep vir voorheen benadeelde Afrikaanssprekers, en bestuurder van die Suid-Afrikaanse Onderwysontwikkelingstrust.